《言怀五首 其四》
明代·李昱

今日忽不乐，少为川上游。童冠相追随，衣服纷好脩。

纡徐既就坂，崎岖亦经丘。是时鸣雨馀，气候如清秋。

恰然拄孤藤，听此涓涓流。往者既云迈，来者无时休。

周流信无滞，至乐常悠悠。俗士勿与言，永为智者谋。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。